夜聽擣衣詩
作者：楊泰師
朝代：唐

paragraphs: 霜天月照夜河明，客子思歸別有情。
厭坐長宵愁欲死，忽聞鄰女擣衣聲。
聲來繼續因風至，夜久星低無暫止。
自從別國不相聞，今在他鄉聽相似。
不知綵杵重將輕，不悉青砧（一作「碪」）平不平。
遙憐體弱多香汗，預識更深勞玉腕。
爲當欲救客衣單，爲復先愁閨閣寒。
雖忘容儀難可問，不知遙意怨無端。
寄異土兮無新識，想同心兮長歎傦。
此時獨自閨中聞，此夜誰知明眸縮。
憶憶兮心已懸，重聞（一作「閉」）兮不可穿。
既將因夢尋聲去，只爲愁多不得眠。
（詩見金毓黻撰集《渤海國志長編》卷十八引《經國集》十三。
）。